En 18-årig kvinde kom til skade, da to biler torsdag kørte sammen på Strandvejen ved Tranum. Ulykken skete kort før klokken 11.30. Den 18-årige kvinde kørte ud for fuldt stop og blev ramt af en anden bil. Hun var fastklemt i bilen efter ulykken. - Efter at kvinden var blevet frigjort, blev hun fragtet til Aalborg Universitetshospital med politieskorte. Hendes tilstand er endnu ukendt, oplyser vagtchef Poul Badsberg fra Nordjyllands Politi. Den 18-årige kvinde var alene i bilen. Føreren og passageren i den anden bil slap begge fra uheldet uden større skader. Tre ambulancer blev sendt til ulykkesstedet.

Referat:
En 18-årig kvinde er blevet kørt på hospitalet med politieskorte efter en trafikulykke ved Tranum.